Iут Хьэужан и дерсхэр
ЦIыху къэс гъащIэ гъуэгу щхьэхуэ хухэхауэ щытщи, дэтхэнэми хуитыныгъэ иIэщ зытехьэну лъагъуэр и гумрэ и псэмрэ къыды-хьэу къыхихыну. ЕгъэджакIуэ IэщIагъэм, ар щIэныгъэ гъунапкъэншэ щызэбгъэгъуэтын гъуэгуу къилъытэу, пасэу дихьэхат мы тхыгъэр зытеухуа цIыхубз телъыджэр. Абы къыгурыIуэрт егъэджакIуэ IэщIагъэр къыхэзых дэтхэнэми и гумрэ и псэмрэ сыт щыгъуи а лэжьыгъэм етауэ, сабийхэр фIыуэ илъагъуу, и хьэлкIэ, теплъэкIэ, бгъэдэлъ щIэныгъэмкIэ ныбжьыщIэхэр къыдихьэхыфу щытын зэрыхуейр.
Гугъущ а IэнатIэм упэрытыныр, ауэ щыIэщ а IэщIагъэм гурэ псэкIэ бгъэдэтхэр, пIащIэу махуэ къэскIэ лэжьакIуэ кIуэхэр. Лэжьыгъэ IуэхукIэ къыпэщIэхуа гугъуехьхэм кърагъэкIуэтакъым Бахъсэн къалэ дэт курыт еджапIэ №4-м илъэс 45-рэ хъуауэ пэщIэдзэ классхэм щезыгъаджэ Iут Хьэужан Хьэчим и пхъур.
Илъэс пщыкIубгъум иту лэжьэн щIидзащ Хьэужан. Абы лъандэри зы махуэ хущIегъуэжакъым къыхи-ха IэщIагъэм. НыбжькIэ щIалэу лэжьыгъэм пэрыувами, ар куэдым хуэнабдзэгубдзаплъэт. Абы хулъэкIащ къыдэлажьэхэми, иригъэджа, иригъаджэ цIыкIухэми я гум дыхьэн, фIыуэ закъригъэлъагъун. Хьэужан махуэщIэм хуэпIащIэу, псынщIэу лэжьапIэм нэсу цIыкIухэм зэрахыхьэным, щIэ гуэр зэраригъэщIэным иужь иту апхуэдэщ.
Сабийхэм я къэкIуэнур куэдкIэ зэлъытар и егъэджакIуэхэрауэ жаIэ. ИкIи пэжщ ар, сыту жыпIэмэ сабийм зэман нэхъыбэ щигъакIуэр еджапIэращ. Ар Iэмал имыIэу кIэлъоплъ егъэджакIуэм. ИкIи и хьэл-щэнхэм ящыщ гуэрхэр зыхелъхьэ, доплъей, абы ещхьу зэрыщытыным хущIокъу.
Егъэджэныгъэм, гъэсэныгъэм пыщIауэ лажьэ дэтхэнэм и дежкIи мыхьэнэ ин иIэщ мы махуэшхуэм. ЕгъэджакIуэхэм я махуэм ирихьэлIэу сыхуейт си егъэджакIуэфIу щыта, нобэми хуабэу, гуапэу си гум илъ, сызыдэплъей Iут Хьэужан сехъуэхъуну. Узыншагъэр иIэу иджы-ри илъэс куэдкIэ тхуэлэжьэну, тхуэузыншэну!
БЫШЭН Назирэт.
